《陈集生太史以便面赏花及游诃林二诗见贻用来韵赋答 其一》
明代·张萱

春色将阑花更明，枝头求友亦争鸣。自怜性癖诗为祟，不信吾衰酒是兵。

壮志未销歌宝剑，柔肠欲语谱银筝。遥思把臂翩翩客，领略花神几许情。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。